text: Hundredvis af juletræer stjålet
  30 november 2015 kl. 13.00
  Tyveknægte med en lastbil eller en meget stor trailer har i løbet at weekenden stjålet næsten 300 juletræer.
  
  
  
  Får du en af de kommende dage tilbudt et juletræ til meget billige penge, så gælder det om at være på vagt. Ved to forskellige tyverier her i regionen er der nemlig forsvundet flere hundrede juletræer.
  Det første juletræs-tyveri blev anmeldt lørdag morgen. Her blev 200 juletræer, der lå på nogle paller ved Brørup Foderstof stjålet. Juletræerne har alle en højde på mellem 160 og 200 cm. Det oplyser Syd og Sønderjyllands Politi.
  Natten mellem lørdag og søndag forsvandt der så igen et større parti juletræer. Denne gang gik det ud over 90 juletræer af typen Nordmannsgran. Juletræerne lå pakket i net på Hjortsvang Kærvej i Tørring. Det fortæller Sydøstjyllands Politi.
  Politiet ved endnu ikke om det er de samme juletræstyve, der har været på spil begge steder.
  